V júni tohto roku sa účastníci dohodli na parametroch dohody o balíku otázok, ktoré prijmú na svojom zasadnutí v novembri 2022. Prebiehajú rokovania s cieľom finalizovať podrobnosti. Do predmetného balíka sú zahrnuté tieto prvky:

·maximálne lehoty splatnosti: maximálne lehoty, dokedy kupujúci môže splácať všetky platby v rámci finančného balíka, by sa rozšírili a zjednodušili a predĺžili by sa z 8 – 14 rokov v závislosti od produktu na dlhšie obdobie, a to s menej rozsiahlymi výnimkami, pričom podľa názoru EÚ by to malo byť 20 rokov. Z tohto predĺženia maximálnej lehoty splatnosti je z dôvodu udržateľnosti vylúčená najmä 12-ročná maximálna lehota splatnosti pre nejadrové elektrárne.

·profil splácania: všeobecné pravidlo pre splácanie by už nevyžadovalo, aby sa splátky uskutočňovali v rovnakých splátkach každých šesť mesiacov. Namiesto toho by sa vyžadovalo, aby sa viac ako polovica istiny splatila po uplynutí 60 % času trvania lehoty na splatenie;

·úprava poistného z dôvodu dlhších podmienok splácania: agentúry pre vývozné úvery musia kupujúcim účtovať poistné, ak poskytujú oficiálne poistné krytie transakcií. Pri dlhších lehotách splácania vedie súčasný vzorec pre poistné k príliš vysokým cenám. Plánovaná mierna úprava uľahčí napr. realizáciu projektov v oblasti obnoviteľných zdrojov energie, ktoré sa stávajú finančne rentabilné len po uplynutí dlhšieho obdobia;

·pohyblivé úrokové sadzby: zavedenie možnosti uplatňovať trh zohľadňujúce minimálne pohyblivé úrokové sadzby pri vývozných úverových transakciách podľa dohody. V súčasnosti sú normou regulované minimálne fixné sadzby.

Hoci tieto pravidlá umožnia ponúknuť kupujúcim a dlžníkom tovaru a služieb v tretích krajinách podmienky financovania, ktoré reagujú na zdravé trhové postupy, chránia pred pretekaním sa v snahe poskytnúť čo najnižšie sadzby, a to aj pokiaľ ide o štáty, ktoré sa na tejto dohode nezúčastňujú. Pomôže to zabezpečiť rovnaké podmienky pre vývozný priemysel EÚ, a to najmä v odvetviach kľúčovej strategickej infraštruktúry.

Zmeny v pravidlách dohody budú mať vplyv na sektorové dohovory, ktoré sa odchyľujú od štandardných pravidiel s cieľom ponúknuť podmienky špecifické pre príslušné odvetvie. Odráža sa to v prílohe k tomuto návrhu, ktorá obsahuje následné zmeny príslušných ustanovení sektorových dohovorov. Predovšetkým dva sektorové dohovory týkajúce sa projektového financovania a železničnej dopravy existovali len na stanovenie dlhších lehôt splácania, než je súčasná norma 8 – 10 rokov, a z tohto dôvodu sa stali nadbytočnými v dôsledku predpokladaných 20-ročných termínov, takže sa vypúšťajú. Niektorí účastníci si počas rokovaní želajú predĺžiť maximálnu lehotu splatnosti aj v rámci sektorového dohovoru o jadrovej energetike, podľa ktorého je v súčasnosti možná lehota v trvaní 18 rokov, EÚ je však proti. Ako už bolo uvedené, v prípade sektorového dohovoru o vývozných úveroch na projekty v oblasti obnoviteľných zdrojov energie, zmierňovania zmeny klímy a adaptácie na ňu a vodného hospodárstva sa plánuje samostatný rozhodovací proces.

Podrobné návrhy na reformu dohody sa nachádzajú v prílohe k navrhovanému rozhodnutiu. Ako už bolo uvedené, rokovania môžu viesť k ďalším úpravám znenia dohody, avšak existuje konsenzus o hlavných zásadách, ktoré by mal spĺňať výsledok týchto rokovaní. Tieto zmeny by sa odzrkadlili v prílohe pred prijatím tohto rozhodnutia Radou prostredníctvom postupu podľa článku 2 návrhu rozhodnutia.

Je vhodné stanoviť návrh Únie ako pozíciu, ktorá sa má prijať v mene Únie v orgáne zriadenom dohodou, pretože rozhodnutie o zmene dohody bude mať v EÚ právne účinky ako záležitosť práva Únie (pozri bod 2.1).

3.Pozícia, ktorá sa má zaujať v mene Únie

Navrhovaná modernizácia pravidiel dohody by umožnila agentúram pre vývozné úvery z účastníckych krajín vrátane Európskej únie ponúkať kupujúcim a dlžníkom vyvážaného tovaru a služieb v tretích krajinách finančné podmienky, ktoré sú v súlade so zdravými trhovými postupmi, čím by sa umožnilo riešiť zlyhania trhu a vyplniť medzery vo financovaní bez vytláčania komerčných finančných subjektov. Tým by modernizované pravidlá dohody posilnili globálnu konkurencieschopnosť vývozcov z EÚ, a tak významne prispeli k hospodárskemu rastu a zamestnanosti v Únii.

Vzhľadom na účel a očakávané pozitívne účinky modernizovanej dohody na vývozný priemysel a hospodárstvo Únie by pozíciou, ktorá sa má prijať v mene Únie, by mala byť podpora návrhu uvedeného v prílohe k tomuto rozhodnutiu.

4.Právny základ

4.1.Procesnoprávny základ

4.1.1.Zásady

V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody.“

Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom EÚ“.

4.1.2.Uplatnenie na tento prípad

Akt, ktorý majú účastníci dohovoru prijať, predstavuje akt s právnym účinkom. Pripravovaný akt má právne účinky na základe článku 1 nariadenia Európskeho parlamentu a Rady (EÚ) č. 1233/2011 zo 16. novembra 2011 o uplatňovaní určitých usmernení v oblasti štátom podporovaných vývozných úverov a o zrušení rozhodnutí Rady 2001/76/ES a 2001/77/ES, v ktorom sa uvádza, že „Usmernenia obsiahnuté v Dohode o štátom podporovaných vývozných úveroch (ďalej len „dohoda“) sa uplatňujú v Únii. Text dohody je pripojený k tomuto nariadeniu.“

Procesnoprávnym základom navrhovaného rozhodnutia je preto článok 218 ods. 9 ZFEÚ.